b'\n_START_ARTICLE_\nMil Mi-26\n_START_SECTION_\nSuunnittelu ja kehitys\n_START_PARAGRAPH_\nMi-12 -prototyypin kehityksen j\xc3\xa4lkeen alkoi 1970-luvun alussa raskaan kuljetushelikopterin kehitys projektinimell\xc3\xa4 Izdelije 90. Helikopterilta vaadittiin tyhj\xc3\xa4painoa, joka on alle puolet suurimmasta lentoonl\xc3\xa4ht\xc3\xb6painosta. Helikopterin suunnitteli Mihail Milin suojatti Marat Ti\xc5\xa1t\xc5\xa1enko._NEWLINE_Mi-26 suunniteltiin raskaana helikopterina sek\xc3\xa4 sotilas- ett\xc3\xa4 siviilik\xc3\xa4ytt\xc3\xb6\xc3\xb6n, sek\xc3\xa4 korvaamaan aiemmat Mi-6 ja Mi-12 -helikopterit. Mi-26:ssa on kaksi kertaa suurempi hy\xc3\xb6tykuorma kuin Mi-6:ssa, joka oli tuolloin suurin ja nopein tuotantohelikopteri._NEWLINE_P\xc3\xa4\xc3\xa4asiallinen k\xc3\xa4ytt\xc3\xb6tarkoitus oli raskaan sotilaskaluston, kuten miehist\xc3\xb6nkuljetusvaunujen ja ballististen ohjusten kuljetus syrj\xc3\xa4isiin paikkoihin, joihin raskailla kuljetuslentokoneilla (Antonov An-22, Ilju\xc5\xa1in Il-76) ei p\xc3\xa4\xc3\xa4se._NEWLINE_Ensimm\xc3\xa4inen lento tapahtui vuonna 1977, ja ensimm\xc3\xa4inen Mi-26 valmistettiin tehtaassa 4. lokakuuta 1980. Kehitys valmistui vuonna 1983, ja Neuvostoliitto otti helikopterin palvelusk\xc3\xa4ytt\xc3\xb6\xc3\xb6n vuonna 1985.'